उ.- सफल पत्रकार मैं उसे कहूंगा जो देश,समाज और व्यक्ति (मैं समाज में अंतिम व्यक्ति की बात कर रहा हूं) के हित में इस काम को करता है या जो उसे करना चाहिए,उसमें वह सफल है।सफलता के कई मानदंड हो सकते हैं।हो सकता है कि कोई व्यक्ति पत्रकार के रूप में सफल न हो,पर पत्रकार का रूप धर कर सफल व्यक्ति बन जाए।बहुत से ऐसे लोग हैं जिनके लिए पत्रकारिता ‘अन्य कुछ’ प्राप्त करने का साधन है।पत्रकारिता के जरिए कोई राजनीति में जाना चाहता है,कोई पैसा बनाना चाहता है और कोई नाम कमाना चाहता है।मैं समझता हूं कि इस तरह की सफलता पत्रकारिता की नहीं,बल्कि व्यक्ति की सफलता के मानदंड हैं।पत्रकार तो वही सफल है जो उसका सफलतापूर्वक संप्रेषण करता है,जिसे वह कहना चाहता है।यानि जो कुछ वह कहता है लोग उसे उसी तरह ग्रहण करते हैं।उसके कहने के पीछे कोई दूसरा कारण नहीं ढूंढते।इस मायने में मैं अरुण शौरी को एक सफल पत्रकार मानता हूं।(यद्यपि उनके विचारों से मैं घोर असहमति रखता हूं।) वे जो कुछ कहते हैं उसको लोग गंभीरता से लेते हैं।